I flere år har der været faldende optagelsestal på erhvervsuddannelserne, på trods af der er stor efterspørgsel efter håndværkere. På Techcollege Aalborg er flere imidlertid interesseret i at dygtiggøre sig med hænderne. Mange unge ønsker nemlig at kombinere en gymnasial uddannelse med en erhvervsfaglig uddannelse. Begge uddannelser kan fås på én og samme tid på EUX i Aalborg, hvor flere end vanligt har søgt om optagelse. - Vi har været mere synlige i år. Vi har gjort meget ud af at komme ud af huset og fortælle om, hvad EUX er, hvilket har været udfordring de sidste to år med corona. Jeg tror også, at den lokale studievalgsmesse Study Aalborg har været udslagsgivende, fordi vi var så synlige der og havde en spændende stand, udtaler uddannelseschef for EUX, Mikkel Drejer Raunslund. Ny kultur Til august begynder 175 nye elever. Det er især uddannelser under området el, byggeri og energi, hvor der er rift om pladserne, og som udgør halvdelen af det samlede optag. Uddannelsesdirektør for EUD og EUX Bo Banch er begejstret for udviklingen. - Vi har de seneste år arbejdet målrettet på at udvikle EUX-uddannelsen, da vi ser et stort potentiale i, at unge både bliver faglærte og samtidig får mulighed for at videreuddanne sig, men også at EUX-uddannelsen kan være den mulighed, der giver flere unge mod på at vælge erhvervsuddannelsen til. Med en vækst på EUX-området får vi en indikation om, at vi er på rette vej med den øgede indsats, vi har ydet på området, udtaler han. En af de lidt større forandringer på EUX-området på Techcollege er, at det er blevet en selvstændig afdeling med egne lærere. - Det gør, at vi kan dyrke kulturen på en helt anden måde, end vi har kunnet gøre tidligere. Det bliver tydeligt at mærke både for nuværende elever og potentielle elever, der er på besøg til brobygning eller til åbent hus. Nu har vi en afdeling, der hedder EUX, og det har vi ikke haft tidligere. Jeg tænker, at det har en ret stor betydning for studiemiljøet, at vi rent faktisk prøver at skabe en kultur og et godt miljø for vores EUX-elever siger Mikkel Drejer Raunslund. EUX-uddannelsen giver flere kort på hånden Uddannelseschefen ser også andre mulige forklaringer på, hvorfor flere elever søger ind. - Jeg tror, at vi ser en strømning af unge mennesker, der er meget ambitiøse. Nogle er meget målrettede og ved, at de med en EUX på sigt har en god ballast for at blive eksempelvis arkitekt eller ingeniør. Og så er der andre, der er mere usikre på, hvilken vej de skal gå, men gerne vil holde alle muligheder åbne, fortæller han og fortsætter: - Jeg tror, EUX udfylder et hul i uddannelsesmulighederne, der tidligere har stået mellem enten gymnasiet eller en erhvervsuddannelse. Det valg løser EUX-uddannelsen ved at kombinere de to. Nu handler det bare om at få flere til at indse, at det eksisterer, og hvad det er for en størrelse, slår han fast. Techcollege udbyder i dag 17 forskellige EUX-uddannelser, og med en afsluttet EUX-uddannelse er det både muligt at gå direkte i job som faglært, blive selvstændig eller videreuddanne sig.

Opsummering:
I år begynder markant flere elever på EUX-uddannelsen på Techcollege. Øget synlighed, bedre studiemiljø og målrettede unge er bud på, hvorfor flere vælger EUX, lyder det fra stedets uddannelseschef.